宴集诗
王图炳 (Qing)
忆昔聚星堂，冰雪碾轮毂。深杯寒可销，佳客来不速。号令诗坛严，风流醉翁独。遂使门下士，白战慕高躅。吾师掌邦治，和膏盛渗漉。淡泊鲜嗜好，酸咸迥绝俗。锁印有馀清，觞咏古欢续。春迟腊鼓催，夜久铜壶促。家琛集许燕，国彦会潘陆。红灯翠幕间，梅竹幽以馥。怀哉旧雨多，乐此胜情足。即事赋长篇，原泉涌万斛。譬如观沧溟，朝宗纳川谷。又若三峡桥，天半晴飞瀑。试问蹑青冥，宁有阶梯不。勉和调刁音，避席手频束。随门敢献珠，楚肆难衒玉。悉索笑馈岁，珷玞杂鱼目。